CELEX: 62005FJ0098
Funcționari
Funcție publică
Promovare

1.
Funcționari – Promovare – Norme aplicabile – Exercițiul de promovare 2004
(Statutul funcționarilor, anexa XIII art. 6 al doilea paragraf)
2.
Funcționari – Promovare – Norme aplicabile – Exercițiul de promovare 2004
(Statutul funcționarilor, art. 45; Regulamentul nr. 723/2004 al Consiliului, art. 2)
3.
Funcționari – Promovare – Analiză comparativă a meritelor
(Statutul funcționarilor, art. 45)
4.
Funcționari – Acțiune – Interesul de a exercita acțiunea
(Statutul funcționarilor, art. 45)
1.
Articolul 6 al doilea paragraf din anexa XIII la Statutul funcționarilor nu urmărește să determine care este versiunea statutului
aplicabilă în ceea ce privește exercițiul de promovare 2004, ci care este versiunea ce stabilește efectele deciziilor de promovare
adoptate în urma acestui exercițiu. Obiectul acestei dispoziții este de a garanta că promovarea funcționarilor în cazul cărora
decizia de promovare ar fi adoptată la sfârșitul anului 2004, însă a căror promovare ar produce efecte înainte de data de
1 mai 2004, va determina aceleași beneficii pentru carieră, în special în ceea ce privește avansarea în grad, ca cele care
ar fi rezultat dintr‑o decizie de promovare adoptată înainte de intrarea în vigoare a statutului în forma modificată prin
Regulamentul nr. 723/2004.
(a se vedea punctul 52)
2.
În lipsa unor dispoziții care să deroge de la principiul aplicării imediate a noilor norme în cadrul Regulamentului nr. 723/2004
de modificare, începând cu data de 1 mai 2004, a Statutului funcționarilor, precum și a Regimului aplicabil celorlalți agenți,
articolul 45 din statut, astfel cum a fost modificat prin acest regulament, este de imediată aplicare, începând cu momentul
intrării în vigoare a acestui regulament. În consecință, Comisia nu putea, în noiembrie 2004, să aplice în mod legal dispoziții
din articolul 45 din vechiul statut, abrogate prin acest regulament, pentru a adopta decizia de stabilire a numărului total
de puncte de merit ale unui funcționar în urma exercițiului de promovare 2004 și decizia de a nu îl promova în cadrul acestui
exercițiu.
(a se vedea punctele 57 și 58)
3.
Este nelegală o decizie a Comisiei prin care se stabilește, în cadrul exercițiului de promovare 2004, numărul total de puncte
de merit ale unui funcționar fără să fi fost luate în considerare în mod specific cele două criterii suplimentare ce figurează
la articolul 45 din statut, în forma acestuia care era în vigoare la 1 mai 2004, și anume utilizarea de către funcționar,
în exercitarea atribuțiilor sale, a altor limbi decât limba a cărei cunoaștere aprofundată a dovedit‑o la momentul numirii
și, după caz, nivelul responsabilităților pe care le exercită.
Nelegalitatea acestei decizii determină nelegalitatea deciziei de nepromovare adoptate în privința funcționarului în cauză,
dacă o nouă analiză comparativă a candidaturilor, care ia în considerare aceste două criterii, poate duce la o apreciere cu
totul diferită a ierarhiei meritelor funcționarilor și, eventual, poate permite ca funcționarul respectiv să atingă pragul
de promovare stabilit pentru acest exercițiu.
(a se vedea punctele 60, 62 și 64-66)
4.
O acțiune nu este admisibilă decât în cazul în care reclamantul are un interes personal să obțină anularea actului atacat.
Un funcționar nu poate în mod întemeiat să considere că este lezat de o listă a funcționarilor promovați și nu are, astfel,
un interes personal să solicite anularea acesteia decât în măsura în care numele său nu figurează pe această listă, atunci
când aceste promovări nu împiedică posibilitatea ca, în urma unei noi analize comparative a meritelor, în conformitate cu
dispozițiile articolului 45 din statut, să fie el însuși promovat în cadrul exercițiului în cauză. Concluziile având ca obiect
anularea acestei liste în totalitate sunt, așadar, inadmisibile.
(a se vedea punctele 70-72)
Trimitere la:
Tribunalul de Primă Instanță: 21 noiembrie 1996, Michaël/Comisia, T‑144/95, RecFP, p. I‑A‑529 și II-1429, punctul 31; 28 septembrie
2004, MCI/Comisia, T‑310/00, Rec., p. II‑3253, punctul 44